ഹരിതയ്ക്ക് പിന്തുണയുമായി എംഎസ്എഫിലെ ഒരു വിഭാഗം ലീഗ് നേതൃത്വത്തിന് കത്തയച്ചു മലപ്പുറം: ഹരിതയ്ക്ക് പിന്തുണയുമായി എംഎസ്എഫിലെ ഒരു വിഭാഗം നേതാക്കള് രംഗത്ത്. ഹരിതയ്ക്കെതിരായ നടപടി പുനഃപരിശോധിക്കണമെന്നാണ് ഇവര് ആവശ്യപ്പെട്ടിരിക്കുന്നത്. ഇത് ചൂണ്ടിക്കാട്ടി മുസ്ലീം ലീഗ് ദേശീയ നേതൃത്വത്തിനും നേതാക്കള് കത്തയച്ചു. സീനിയര് വൈസ് പ്രസിഡന്റ്, ജനറല് സെക്രട്ടറി ഉള്പ്പെടെ ഉള്ളവരാണ് കത്ത് അയച്ചിരിക്കുന്നത്. നടപടിയുമായി മുന്നോട്ട് പോകരുതെന്നും, പിഎംഎ സലാമാണ് പ്രശ്നങ്ങള് വഷളാക്കിയതെന്നും വിമര്ശനമുണ്ട്. എം.എസ്.എഫ് സംസ്ഥാന പ്രസിഡന്റ് പി.കെ നവാസ് ഉള്പ്പെടെയുള്ള മൂന്ന് പേര്ക്കെതിരെ ഹരിത ഉയര്ത്തിയ ആരോപണങ്ങളെ തുടര്ന്ന് മുസ്ലിം ലീഗ് നേതൃത്വത്തിന്റെ ഭാഗത്ത് നിന്ന് ഉണ്ടായ തീരുമാനം അത്യധികം ഖേദകരമാണെന്ന് കത്തില് പറയുന്നു. വിഷയം പാര്ട്ടിക്കും എം.എസ്.എഫിനും പൊതുസമൂഹത്തില് വലിയ അവമതിപ്പ് ഉണ്ടാക്കി. മുസ്ലിം ലീഗ് പാര്ട്ടി സ്ത്രീ വിരുദ്ധമാണെന്ന തരത്തിലുള്ള പൊതു ബോധത്തിലേക്കാണ് കാര്യങ്ങള് നീങ്ങുന്നത്. ഈ വിഷയത്തില് ആരോപണ വിധേയര് തെറ്റുകാരാണെന്ന് കണ്ടെത്തിയിട്ടും അര്ഹമായ അച്ചടക്ക നടപടി അവര്ക്കെതിരെ ഉണ്ടാകാത്തത് പാര്ട്ടിയ്ക്ക് ദൂരവ്യാപകമായ പ്രയാസങ്ങള് സൃഷ്ടിക്കുന്നതാണ്. ഇവിടെ തെറ്റുകാരാണെന്ന് കണ്ടെത്തിയവരോട് നിര്വ്യാജം ഖേദം പ്രകടിപ്പിക്കുവാന് പാര്ട്ടി ആവശ്യപ്പെട്ടിരുന്നു. എന്നാല് ആരോപണവിധേയര് തങ്ങളുടെ ഖേദപ്രകടനത്തില് പോലും തെറ്റ് പറ്റിയില്ല എന്ന് ആവര്ത്തിച്ച്, പരാതിക്കാര് തെറ്റിദ്ധാരണ പരത്തി എന്ന് പറഞ്ഞ് ആക്ഷേപിക്കുവാനാണ് ശ്രമിച്ചത്. യാതൊരു ഭരണ ഘടനാ പിന്ബലവുമില്ലാതെ ഹരിതയെ പിരിച്ചു വിട്ട നടപടി നീതികരിക്കാനാവില്ല. നിലവില് പാര്ട്ടി എടുത്ത തീരുമാനം പുന:പരിശോധിച്ച് പൊതു സമൂഹത്തിനു മുന്നില് പാര്ട്ടിയുടെ മുഖം രക്ഷിക്കണമെന്നും ഇവര് കത്തില് ആവശ്യപ്പെടുന്നു.